
З А П О В Е Д

На основание чл. 25, ал. 2 и ал. 4 от Закона за администрацията, чл. 5, т. 23 от Устройствения правилник на Министерството на културата, чл. 7ж, ал. 5 и ал. 6 от Закона за електронното управление (ЗЕУ)  и протокол № КП-39/10.06.2026 г. за извършена проверка на нормативно съответствие, във връзка с изпълнението на Инвестиция C11.I7 „Цифровизация на архивите“ от Националния план за възстановяване и устойчивост, Оперативно споразумение № СПОР-43/04.05.2023 г., както и във връзка с приключване на дейностите по изграждане и тестване на Единна електронна платформа за достъп до дигитализирано културно съдържание, предмет на Договор № РД11-03-2/14.01.2025 г.,

КАТО ВЗЕХ ПРЕДВИД, ЧЕ:
Министерството на културата изпълнява Инвестиция C11.I7 „Цифровизация на архивите“, насочена към създаване на национална инфраструктура за дигитализация, съхранение, управление и предоставяне на достъп до културно съдържание от музеи, библиотеки, архиви и обществени медии.
В рамките на инвестицията е изградена Единна електронна платформа за достъп до дигитализирано културно съдържание, предназначена да осигурява публичен, контролиран и защитен достъп до дигитализирани културни ресурси, съхранявани и предоставяни от Българска национална филмотека, Българско национално радио, Българска национална телевизия, Българска телеграфна агенция, музеи и библиотеки.
Платформата е изградена като централизирана информационна система, управлявана от Министерството на културата и разположена върху инфраструктурата на Държавния хибриден частен облак, поддържан от Министерството на иновациите и дигиталната трансформация.
Извършени са функционални, интеграционни, експлоатационни и приемателни тестове на всички компоненти, модули и функционалности на платформата и прилежащата инфраструктура, като с Протокол в изпълнение на Заповед № РД09-622/19.05.2026 г. е удостоверено съответствието им с техническото задание, нормативните изисквания и изискванията за оперативна съвместимост и информационна сигурност.
НАРЕЖДАМ:
1. Считано от 25.06.2026 г. да се внедри в експлоатация Единната електронна платформа за достъп до дигитализирано културно съдържание, изградена по Инвестиция C11.I7 „Цифровизация на архивите“, включително всички нейни функционални модули, подсистеми, интеграции и услуги.
1. В 7 дневен срок от влизане в сила на Заповедта същата да бъде публикувана на официалната интернет страница на Министерство на културата и разгласена по подходящ ред, така че информацията да достигне до максимално широк кръг потребители на информационната система

Контрол по изпълнение на заповедта възлагам на главния секретар.

